b'\n_START_ARTICLE_\nLomografia\n_START_SECTION_\nCaracter\xc3\xadstiques de la c\xc3\xa0mera (LC-A)\n_START_PARAGRAPH_\nEl model que va establir les bases de la lomografia fou l\'LC-A que, actualment, encara gaudeix d\'una bona representaci\xc3\xb3 dins el moviment. Aquesta c\xc3\xa0mera presenta unes caracter\xc3\xadstiques molt particulars (extrapolables als models posteriors) que condicionen ostensiblement el resultat final de la fotografia. _NEWLINE_- Lent_NEWLINE__NEWLINE_La lent de qu\xc3\xa8 disposa la c\xc3\xa0mera va ser dissenyada expressament pel professsor Radionov. Es tracta d\'una lent de gran angular anomenada Minitar 1. Aquesta lent es caracteritza pel fet d\'imprimir a l\'objecte fotografiat una important intensificaci\xc3\xb3 dels colors. Com que els colors tenen major pres\xc3\xa8ncia al centre de la foto es d\xc3\xb3na un efecte t\xc3\xbanel i, a m\xc3\xa9s, tenim un altre efecte d\'enfosquiment a les cantonades de la imatge, produint un efecte semblant a un halo._NEWLINE_- Ajustament d\'exposici\xc3\xb3_NEWLINE__NEWLINE_La c\xc3\xa0mera disposa d\'una palanca que permet ajustar el mode en autom\xc3\xa0tic o manual. En el mode autom\xc3\xa0tic l\'exposici\xc3\xb3 es calcula autom\xc3\xa0ticament en detectar la quantitat de llum present a l\'exterior. En condicions de poca il\xc2\xb7luminaci\xc3\xb3 l\'exposici\xc3\xb3 pot arribar a ser de m\xc3\xa9s d\'un minut._NEWLINE_Amb la lomo es poden aconseguir efectes de velocitat o moviment fent una captura deliberada amb molt de moviment._NEWLINE_- Focus_NEWLINE__NEWLINE_L\'enfocament en aquesta c\xc3\xa0mera era molt rudimentari. Nom\xc3\xa9s disposava de 4 modes: 0,8 metres, 1,5 metres, 3 metres i infinit. Aix\xc3\xb2 provoca que moltes fotos surtin desenfocades per\xc3\xb2 amb un cert toc art\xc3\xadstic.\n_START_SECTION_\n1982: Naixement de la Lomo Kompakt\n_START_PARAGRAPH_\nEls inicis ens situen a Sant Petersburg, a R\xc3\xbassia. El general Igor Petroviwitsch Kornitzky i el camarada Michael Panfilowitsch Panfiloff decideixen copiar el disseny d\'una mini c\xc3\xa0mera japonesa, una Minox, amb la finalitat de produir-ne una gran quantitat per distribuir-la per tot el poble sovi\xc3\xa8tic. Panfiloff era el director d\'una factoria sovi\xc3\xa8tica d\'armament i d\'\xc3\xb2ptica LOMO. Deu el seu nom a la Uni\xc3\xb3 d\'\xc3\x92ptics i Mec\xc3\xa0nics de Leningrad (Leningr\xc3\xa1dskoje Optiko Mechanitsch\xc3\xa9skoje Objedin\xc3\xa9nie)._NEWLINE_ _NEWLINE_La LOMO, en concret el model Lomo LC-A, \xc3\xa9s de fet una c\xc3\xb2pia de la Minox, amb un objectiu que tamb\xc3\xa9 \xc3\xa9s una c\xc3\xb2pia, en concret del Minotar 32 (dist\xc3\xa0ncia focal 32mm, un gran angular mitj\xc3\xa0)._NEWLINE_Aix\xc3\xad va n\xc3\xa9ixer la LC-A. Es van produir i vendre milions de c\xc3\xa0meres. Durant els anys 80 aquesta va ser la t\xc3\xadpica c\xc3\xa0mera del poble sovi\xc3\xa8tic, dels vietnamites, cubans i habitants de l\'Alemanya Democr\xc3\xa0tica._NEWLINE__NEWLINE_Segons el mite, els espies de la KGB l\'utilitzaven per fotografiar pl\xc3\xa0nols secrets i armes.\n_START_SECTION_\n1991: El descobriment\n_START_PARAGRAPH_\nEl descobriment el protagonitzaren Matthias Fiegl y Wolfgang Stranzinger, uns estudiants vienesos que aprofitaven les vacances per visitar Txecoslov\xc3\xa0quia (en proc\xc3\xa9s de democratitzaci\xc3\xb3). En aquest moment la LC-A comen\xc3\xa7ava el seu declivi. En el mercat ja es trobaven c\xc3\xa0meres barates d\'origen asi\xc3\xa0tic que li prenien el mercat. La LC-A nom\xc3\xa9s es trobava en cooperatives de velles escoles._NEWLINE__NEWLINE_Els estudiants vienesos en compraren un parell com a diversi\xc3\xb3. Van disparar els primers rodets pels carrers de Praga, i en rares ocasions miraven pel visor. _NEWLINE_Despr\xc3\xa9s de revelar els rodets de pel\xc2\xb7l\xc3\xadcula, ja a Viena, comen\xc3\xa7aren les sorpreses: fotos enfocades i desenfocades, lluminoses, saturades i fresques, que transmetien sensaci\xc3\xb3 d\'excitaci\xc3\xb3 explosiva.\n_START_SECTION_\n1992-93: La Societat Lomogr\xc3\xa0fica\n_START_PARAGRAPH_\nDespr\xc3\xa9s d\'aquest primer contacte, amics, parents, coneguts i desconeguts volien posseir una LOMO, de manera que es van comen\xc3\xa7ar a importar de l\'antic bloc sovi\xc3\xa8tic de forma clandestina. Es va fundar a Viena la Societat Lomogr\xc3\xa0fica (Lomographische Gesellschaft), amb la finalitat de transmetre el missatge de la lomografia a tot el m\xc3\xb3n.\n_START_SECTION_\n1994-95: Llan\xc3\xa7ament al m\xc3\xb3n\n_START_PARAGRAPH_\nLa primera exposici\xc3\xb3 lomogr\xc3\xa0fica internacional fou el 1994 a Moscou i Nova York simult\xc3\xa0niament. Es podien veure milers de fotografies sobre Nova York a Moscou i viceversa. _NEWLINE__NEWLINE_Per aquells temps es va fundar la primera Ambaixada Lomogr\xc3\xa0fica a Berl\xc3\xadn. Aix\xc3\xb2 va fer de les Lomoambaixades un punt de trobada on es realitzaven actes lomogr\xc3\xa0fics locals, tours lomogr\xc3\xa0fics... Actualment n\'hi ha m\xc3\xa9s de 70 distribu\xc3\xafdes per 30 pa\xc3\xafsos. Tamb\xc3\xa9 t\xc3\xa9 aquesta data el naixement de lomo.com, central des d\'on es coordinava la comunicaci\xc3\xb3 lomogr\xc3\xa0fica.\n_START_SECTION_\n1996: Recessi\xc3\xb3\n_START_PARAGRAPH_\nEl consorci rus havia aturat la fabricaci\xc3\xb3 de la LC-A. Aix\xc3\xb2 va obligar a la Societat Lomogr\xc3\xa0fica a mobilitzar-se per conv\xc3\xa8ncer als responsables de la f\xc3\xa0brica LOMO i a Vlad\xc3\xadmir Putin, alcalde de San Petersburg, per tornar a reprendre la producci\xc3\xb3 d\'aquest model.\n_START_SECTION_\n1997: El salt a internet\n_START_PARAGRAPH_\nCreaci\xc3\xb3 d\'un portal internacional per a la comunitat lomogr\xc3\xa0fica (lomography.com), que cont\xc3\xa9 diversos projectes interactius, un arxiu mundial d\'imatges i una botiga online.\n_START_SECTION_\n1998-99: Naixement de la ActionSampler\n_START_PARAGRAPH_\nPresentaci\xc3\xb3 de la nova c\xc3\xa0mera Action Sampler, equipada amb quatre lents, a la fira Photokina.\n_START_SECTION_\n2000: Naixement de la SuperSampler\n_START_PARAGRAPH_\nLa Societat Lomogr\xc3\xa0fica Internacional presenta la primera c\xc3\xa0mera desenvolupada, dissenyada i patentada exclusivament per un equip lomogr\xc3\xa0fic, la SuperSampler.\n_START_SECTION_\n2001: Un any d\'\xc3\xa8xits\n_START_PARAGRAPH_\nLa Societat Lomogr\xc3\xa0fica publica diversos llibres: "Moscow-NewYork 1995", "Lomo On 1997", "The Big Lomo 1997", "Ferrari-Lomoproyecto 98", "Guia Lomo Vienna 1999"._NEWLINE__NEWLINE_Col\xc2\xb7laboraci\xc3\xb3 entre Mauritius, la famosa empresa alemanya de bancs d\'imatges, i la Societat Lomogr\xc3\xa0fica per a la creaci\xc3\xb3 d\'un banc d\'imatges lomogr\xc3\xa0fiques._NEWLINE__NEWLINE_Obertura de la primera botiga lomogr\xc3\xa0fica a Viena, dins el Museu d\'Art Contemporani._NEWLINE__NEWLINE_Se celebra l\'esdeveniment lomogr\xc3\xa0fic m\xc3\xa9s ambici\xc3\xb3s fins al moment, els Lomographic Sampling Games, on participen m\xc3\xa9s de 500 lom\xc3\xb2grafs. Consisteix a plasmar en 116 imatges la vida quotidiana i les passions dels participants.\n_START_SECTION_\n2002: La Pop 9\n_START_PARAGRAPH_\nEl juny d\'aquest any neix la Pop 9, que consta de nou lents._NEWLINE__NEWLINE_Edici\xc3\xb3 del llibre "Just Shoot", que \xc3\xa9s una recopilaci\xc3\xb3 de m\xc3\xa9s de 2000 imatges seleccionades entre les millors del "LomOlympics 2000" i el "Lomographic Sampling Games 2001".\n_START_SECTION_\n2005: La decad\xc3\xa8ncia\n_START_PARAGRAPH_\nL\'abril de 2005 el consorci Lomo PLC anunci\xc3\xa0 que les c\xc3\xa0meres LC-A es deixaran de produir a causa del seu alt cost de fabricaci\xc3\xb3.\n_START_SECTION_\nEl proc\xc3\xa9s creuat\n_START_PARAGRAPH_\nEl proc\xc3\xa9s creuat, tamb\xc3\xa9 conegut com a X-pro o \xe2\x80\x9ccross processing\xe2\x80\x9d \xc3\xa9s la t\xc3\xa8cnica de processar deliberadament un tipus de pel\xc2\xb7l\xc3\xadcula en una soluci\xc3\xb3 qu\xc3\xadmica destinada per a un altre tipus de pel\xc2\xb7l\xc3\xadcula. Cada barreja qu\xc3\xadmica s\xe2\x80\x99ha optimitzat per a una classe de pel\xc2\xb7l\xc3\xadcula concreta, per aix\xc3\xb2, els resultats s\xc3\xb3n imprevisibles i interessants._NEWLINE_Va ser descobert per molts fot\xc3\xb2grafs independentment, degut a equivocacions. Va ser fins i tot utilitzat en publicitat de moda i fotografia de bandes musicals, per\xc3\xb2 no se\xe2\x80\x99n abusava massa. \xc2\xa0_NEWLINE_Aquesta forma de processar \xc3\xa9s altament m\xc3\xa9s creativa que la tradicional, \xc3\xa9s a dir, les diapositives amb els seus qu\xc3\xadmics i les pel\xc2\xb7l\xc3\xadcules amb els seus altres, i per a molts \xc3\xa9s una forma de millorar o donar alguna cosa especial a fotografies en un principi una mica insulses. \xc3\x89s per aix\xc3\xb2 que s\xe2\x80\x99ha convertit en sin\xc3\xb2nim del moviment de la lomografia.\xc2\xa0_NEWLINE_Si processem una pel\xc2\xb7l\xc3\xadcula amb el qu\xc3\xadmic E-6, obtenim diapositives, en canvi si processem la pel\xc2\xb7l\xc3\xadcula de diapositives amb el qu\xc3\xadmic anomenat C-41, obtenim una pel\xc2\xb7l\xc3\xadcula negativa amb la r\xc3\xa0fega de colors lomogr\xc3\xa0fics. Les fotos surten saturades, granulades i amb alts contrastos.\xc2\xa0'